ITÄ-SUOMEN MAISTRAATTI		LAUSUNTO		Dnro 795-2014-1/Ha-1
Joensuun yksikkö
PL 82
70101 JOENSUU

Oikeusministeriö
Lainvalmisteluosasto
Yksityisoikeuden yksikkö

Lausuntopyyntö 12.11.2013, Oikeusministeriön mietintöjä ja lausuntoja 56/2013 

ITÄ-SUOMEN MAISTRAATIN LAUSUNTO ISYYSLAIN UUDISTAMISTA KOSKEVASTA TYÖRYHMÄMIETINNÖSTÄ

Itä-Suomen maistraatti kannattaa esitettyä isyyslain uudistusta.

Mahdollisuus tunnustaa isyys ennen lapsen syntymää on selkeä parannus voimassa olevaan lainsäädäntöön. Äitiysneuvolan kätilön tai terveydenhoitajan valintaa isyyden tunnustamisilmoituksen vastaanottajatahoksi voidaan pitää perusteluna. Vanhempien asioidessa äitiysneuvolassa on mahdollista ottaa isyyden tunnustamisasia esille hyvissä ajoin ennen lapsen syntymää ja tietoa isyyden vahvistamisen oikeusvaikutuksista on mahdollista jakaa myös painetuilla esitteillä. Terveydenhoitajille ja kätilöille uudistus tuo mukanaan uuden tehtävän ja tämän tehtävän perehdyttämiseen tulisikin varata riittävät resurssit.

Isyyden tunnustamisen mahdollistaminen rajatuissa tapauksissa myös lapsen kuoleman jälkeen on tarpeellinen muutos nykyiseen isyyslakiin. Isyyden vahvistaminen ja isän sukunimen antaminen kuolleelle lapselle tuntuu vanhemmista mahdollisesti yhtä tärkeältä kuin normaali isyyden vahvistaminen.

Uudistuksen myötä maistraatille tulevat uudet tehtävät  on hoidettavissa nykyisillä resursseilla ainakin Itä-Suomen maistraatissa.

Sähköisen toimintaympäristön luominen on ensiarvoisen tärkeää kehitettäessä isyyden vahvistamisprosessia. Sähköinen asiointi kunnan sisällä sekä kunnan ja maistraatin välillä on edellytys onnistuneelle uudistukselle. Viranomaisten ohjelmien yhteensopimattomuus  on  ollut este tai hidaste  aikaisempien hankkeiden toteuttamisille. 

Uudistuksessa on pyritty tasapuolisesti ottamaan huomioon lapsen etu, sukupuolten välinen tasa-arvoisuus sekä lapsen biologisen isän oikeuksien turvaaminen.

Henkikirjoittaja		Lea Iivonen